b'\n_START_ARTICLE_\nMarussia Motors\n_START_PARAGRAPH_\nMarussia (rus. \xd0\x9c\xd0\xb0\xd1\x80\xd1\x83\xd1\x81\xd1\x8f)\xc2\xa0\xe2\x80\x93 buv\xc4\x99s Rusijos sportini\xc5\xb3 automobili\xc5\xb3 gamintojas. \xc5\xa0is gamintojas pasi\xc5\xbeym\xc4\x97jo tuo, kad tapo pirmuoju sportini\xc5\xb3 automobili\xc5\xb3 gamintoju Rusijoje._NEWLINE_\xe2\x80\x9eMarussia Motors\xe2\x80\x9c buvo pirmasis Rusijos auk\xc5\xa1tos klas\xc4\x97s transporto priemoni\xc5\xb3 gamintojas. Ji projektavo, k\xc5\xabr\xc4\x97 ir gamino B1 ir B2 sportinius automobilius Rusijoje. Marussia B1 buvo prad\xc4\x97ta gaminti 2008\xc2\xa0m. gruod\xc5\xbeio 16 d. 2010\xc2\xa0m. rugs\xc4\x97jo 10 d. \xe2\x80\x9eMarussia Motors\xe2\x80\x9c atidar\xc4\x97 savo pirm\xc4\x85j\xc4\x85 parod\xc5\xb3 sal\xc4\x99 Maskvoje._NEWLINE_\xe2\x80\x9eMarussia\xe2\x80\x9c vadovavo Nikolajus Fomenko. 2010\xc2\xa0m. lapkri\xc4\x8dio 11 d. buvo paskelbta, kad kompanija i\xc5\xa1pirko dal\xc4\xaf Formul\xc4\x97s 1 \xe2\x80\x9eVirgin Racing\xe2\x80\x9c komandos akcij\xc5\xb3. Pagal tai nuo 2011 m. sezono ekipa vadinsis \xe2\x80\x9eMarussia Virgin Racing\xe2\x80\x9c._NEWLINE_2014\xc2\xa0m. baland\xc4\xaf kompanijos veikla buvo sustabdyta, tuo tarpu Formul\xc4\x97s 1 ekipa t\xc4\x99s\xc4\x97 savo lenktyniavim\xc4\x85.\n_START_SECTION_\nK\xc4\x97bulas\n_START_PARAGRAPH_\nMarussia B1 ir B2 modeliai turi t\xc4\x85 pa\xc4\x8di\xc4\x85 pusiau monolitin\xc4\x99 va\xc5\xbeiuokl\xc4\x99 su plieno (spaceframe) k\xc4\x97bulu, u\xc5\xbedengtu anglies pluo\xc5\xa1to plok\xc5\xa1t\xc4\x97mis\xc2\xa0\xe2\x80\x93 skiriasi tik k\xc4\x97bulo formos.\n_START_SECTION_\nVariklis\n_START_PARAGRAPH_\nAbu \xe2\x80\x9eMarussia\xe2\x80\x9c sportiniai modeliai yra su viduryje montuojamu varikliu, variklis sumontuotas skersai ant galin\xc4\x97s a\xc5\xa1ies._NEWLINE_Angl\xc5\xb3 kompanija \xe2\x80\x9eCosworth\xe2\x80\x9c tiekia \xe2\x80\x9eMarussia\xe2\x80\x9c du skirtingus V6 variklius. Vienas i\xc5\xa1 j\xc5\xb3 yra 3,5 litro atmosferinis variklis i\xc5\xa1vystantis 300 arklio gali\xc5\xb3, 2,8 litro turbokompresorinis variklis si\xc5\xablomas dviej\xc5\xb3 variant\xc5\xb3\xc2\xa0\xe2\x80\x93 360 arba 420 arklio gali\xc5\xb3. 420 arklio gali\xc5\xb3 variklis leid\xc5\xbeia \xe2\x80\x9eMarussia\xe2\x80\x9c automobiliui pasiekti maksimal\xc5\xb3 250 km/h greit\xc4\xaf ir pagreit\xc4\xaf nuo 0 iki 100 km/h per 3,8 sekundes.\n_START_SECTION_\nTransmisija\n_START_PARAGRAPH_\nB1 ir B2 automobiliuose naudojama \xc5\xa1e\xc5\xa1i\xc5\xb3 grei\xc4\x8di\xc5\xb3 automatin\xc4\x97 pavar\xc5\xb3 d\xc4\x97\xc5\xbe\xc4\x97. \xc5\xa0e\xc5\xa1i\xc5\xb3 grei\xc4\x8di\xc5\xb3 mechanin\xc4\x97 pavar\xc5\xb3 d\xc4\x97\xc5\xbe\xc4\x97 yra kuriama.\n_START_SECTION_\nSaugumas ir patikimumas\n_START_PARAGRAPH_\nJ\xc4\x97g\xc4\x85 sugeriantis k\xc4\x97bulas yra i\xc5\xa1 trij\xc5\xb3 Space Frame r\xc4\x97mo dali\xc5\xb3, \xc5\xa1i konstrukcija yra i\xc5\xa1 plieno vamzd\xc5\xbei\xc5\xb3 ir \xc4\xafvairi\xc5\xb3 skyri\xc5\xb3. Priekin\xc4\x97 ir galin\xc4\x97 konstrukcijos sujungtos su centrine. Susid\xc5\xabrimo metu r\xc4\x97mas sugeria energij\xc4\x85 deformuodamasis. B1 ir \xd0\x922 automobiliai pra\xc4\x97jo Rusijos saugumo bandymus ir gavo j\xc5\xb3 sertifikatus.\n_START_SECTION_\nB1\n_START_PARAGRAPH_\nPirmasis rusi\xc5\xa1kas sportinis automobilis ir pirmasis automobilis pagamintas \xe2\x80\x9eMarussia Motors\xe2\x80\x9c. Turi viduryje i\xc5\xa1d\xc4\x97styt\xc4\x85 varikl\xc4\xaf ir galinius varomuosius ratus. \xe2\x80\x9eMarussia\xe2\x80\x9c paskelb\xc4\x97, kad pagamins apribot\xc4\x85 (2999 vienet\xc5\xb3) kiek\xc4\xaf \xc5\xa1i\xc5\xb3 automobili\xc5\xb3.\n_START_SECTION_\nB2\n_START_PARAGRAPH_\nB2 pasi\xc5\xbeymi agresyvesniu ir brutalesniu dizainu. Varikliai tokie patys kaip ir B1. Kaina tokia pati kaip ir B1\xc2\xa0\xe2\x80\x93 apie 100 000 eur\xc5\xb3.\n_START_SECTION_\nMarussia F2, visureigis\n_START_PARAGRAPH_\n\xe2\x80\x9eMarussia\xe2\x80\x9c teigia kad F2 modelis gali b\xc5\xabti naudojamas kaip mobilusis valdymo centras, kaip karin\xc4\x97 transporto priemon\xc4\x97, arba kaip pagalbos tronsportas. Prototipas buvo parodytas 2010\xc2\xa0m. gegu\xc5\xbe\xc4\x97s 12 d..'